Κ.ΖΑΦ.

«Από τις 9/11/2019 έως τις 16/11/2019 η τουρκική ΜΙΤ σχεδιάζει την ένοπλη εξέγερση των Τουρκικών Μειονοτικών πληθυσμών και των μουσουλμάνων μεταναστών, ώστε με πρόσχημα τις διάφορες προβοκάτσιες, να εξελιχθεί επίθεση του Τουρκικού Στρατού και Ελληνο-Τουρκικός Πόλεμος».

Το απαράδεκτο και από κάθε άποψη επικίνδυνο αυτό μήνυμα στέλνεται, το τελευταίο διάστημα, στα κινητά τηλέφωνα διοικητών μονάδων του Στρατού και στελεχών της παραμεθορίου.

Την αποκάλυψη έκανε το Δίκτυο Σπάρτακος, που ζητά άμεση παρέμβαση του ΓΕΣ και αναρωτιέται πώς είναι δυνατόν ακροδεξιοί κύκλοι να προχωρούν σε τέτοιους χειρισμούς, ενώ η στρατιωτική ηγεσία επιτρέπει να σέρνονται τέτοιες φήμες. Το ΓΕΣ επιβεβαίωσε την αποστολή του μηνύματος και άφησε υπόνοιες πως έχει σταλεί από μονάδα της Αεροπορίας στη Θεσσαλία. Το ερώτημα παραμένει: ποιος έστειλε το μήνυμα και πώς έγινε διαρροή τόσων απόρρητων τηλεφώνων.